Thomas Jensen (S), 2026-02-19:
Tak, formand.
Jeg vil godt gøre det fuldstændig klart, at Socialdemokratiet står på forbrugernes side.
Vi står på parkanternes side, når det handler om uretfærdige og ulovlige opkrævninger af parkeringsbøder.
Vi hilser derfor denne forespørgselsdebat velkommen, og jeg vil indlede med at fastslå, at regeringen ved transportministeren allerede har lavet gode, konkrete tiltag.
Og som man kunne se og høre i tv-programmet Kontant på DR i aftes, er ministeren parat til at gå så langt som til at lukke ned for nogle af de brodne kar i branchen.
Det er jeg helt tryg ved er i gode hænder hos regeringen og transportministeren.
For det er sådan for mig som socialdemokrat, at når vi ser, at reglerne bliver omgået eller udnyttet på en måde, der svækker forbrugernes retssikkerhed, så har vi et ansvar for at agere fra politisk hold.
Det gjorde transportministeren med ændringen af bekendtgørelsen af 1. juli 2025, som har gjort, at kontrolafgifter ikke længere kan eftersendes.
En kontrolafgift skal i dag meddeles synligt på stedet, og det er sådan set meget sund fornuft.
Man skal som bilist have mulighed for at vide, at man har fået en afgift, og have en reel chance for at forholde sig til den.
Desværre har vi set eksempler på, at enkelte parkeringsselskaber har forsøgt at omgå intentionen bag reglerne ved at ændre praksis og i stedet sende såkaldte opkrævninger og gebyrer, og det er bare ikke i orden.
For når nogle brodne kar i branchen udnytter gråzoner og overskrider lovgivningsmæssige grænser, så undergraver det tilliden til hele branchen, samtidig med at det skaber ulige konkurrencevilkår.
Derfor er jeg enig i ministerens initiativer med præciseringer af reglerne, dialog med Parkeringsklagenævnet og Forbrugerombudsmanden og ikke mindst opfølgning i forhold til brugen af Motorregistret.
Det er nemlig alvorligt, hvis adgangen til Motorregistret misbruges til at eftersende parkeringsafgifter.
Den adgang er givet med et klart formål og under klare forudsætninger.
Hvis den anvendes uberettiget, skal det have konsekvenser, og som transportministeren også sagde i Kontant på DR, er han klar til at lukke de brodne kar i branchen, og det gør man meget let ved at nægte dem adgang til Motorregistret under Skatteministeriet.
For at vi kan holde øje med, om parkeringsselskaberne overholder de nye regler, kan man som borger skrive til mailadressen privatparkering@trm.dk, som har til formål, at borgere kan indberette sager om tvivlsomme opkrævninger fra private parkeringsselskaber.
De skal forklare sig, hvis de ikke overholder loven.
Der bliver fra nogle sider spurgt til, om vi ikke bare kan indføre licensordninger og gennemregulere området yderligere.
Jeg er ikke afvisende over for, at vi kan komme dertil, hvor der skal gøres mere for at sikre forbrugerne, men vi skal i første omgang sikre, at nugældende lovgivning overholdes, og det er der taget vigtige skridt til med den nye bekendtgørelse.
F.eks. så vi i Kontant på DR i aftes, at der var en borger, der havde fået eftersendt en parkeringsafgift for standsning – ikke en parkering, men en standsning – i en P-kælder.
Det er klokkeklart ulovligt at eftersende sådan en parkeringsafgift.
En opkrævning for parkeringsafgift skal pålægges bilen eller gives til føreren.
Den skal ikke eftersendes.
Derfor er det den rigtige linje, regeringen har lagt, med fokus på klare regler, tæt opfølgning og i yderste tilfælde mere konsekvens, hvis reglerne ikke overholdes.
Jeg vil på vegne af regeringspartierne, Socialdemokratiet, Venstre og Moderaterne, sammen med Liberal Alliance, Radikale Venstre, Det Konservative Folkeparti og Dansk Folkeparti gerne oplæse følgende: Forslag til vedtagelse »Det skal være let og gennemskueligt for danske bilister at parkere.
Partierne noterer sig, at private parkeringsselskaber har handlet i uoverensstemmelse med parkeringsbekendtgørelsen, idet de har udstedt parkeringsafgifter, der ikke har været fysisk placeret på køretøjet, og idet visse private parkeringsselskaber uberettiget har benyttet terminaladgang via Motorregisteret til at eftersende opkrævninger for parkering.
Det strider imod gældende regler og svækker forbrugerbeskyttelsen, hvorfor partierne støtter, at foden er blevet sat ned over for de private parkeringsselskaber.
Partierne hilser debatten om forbrugerbeskyttelse i forhold til private parkeringsselskaber velkommen og følger fortsat området tæt.«